Дело T‑840/14
International Gaming Projects Ltd
срещу
Служба за хармонизация във вътрешния пазар
(марки, дизайни и модели) (СХВП)
„Марка на Общността — Производство по възражение — Заявка за фигуративна марка на Общността „Sky BONUS“ — По-ранна национална словна марка „SKY“ — Относително основание за отказ — Вероятност от объркване — Ограничаване на стоките, посочени в заявката за марка — Член 8, параграф 1, буква б) от Регламент (ЕО) № 207/2009 — Недопустимост“
Резюме — Определение на Общия съд (четвърти състав) от 11 март 2016 г.
Марка на Общността — Производство по обжалване — Обжалване пред съда на Съюза — Ограничаване на списъка на стоките и услугите след решението на апелативния състав — Последици
(член 188 от Процедурния правилник на Общия съд; член 26, параграф 1, буква в), член 43, параграф 1, член 65, параграф 2 и член 76 от Регламент № 207/2009 на Съвета)
Съгласно член 65, параграф 2 от Регламент № 207/2009 относно марката на Общността Общият съд може да отмени или измени решението на апелативния състав на Службата за хармонизация във вътрешния пазар (марки, дизайни и модели) само поради „липса на компетентност, нарушение на съществени процедурни изисквания, нарушение на Договора, на [същия] регламент или на всяка правна норма, отнасяща се до тяхното прилагане или злоупотреба с власт“. Съгласно член 76 от посочения регламент този контрол за законосъобразност трябва да се извърши с оглед на фактическите и правните обстоятелства по спора, които са били представени пред апелативния състав. Следователно Общият съд може да отмени или измени решението, предмет на жалбата, само ако към момента, в който е прието, същото е опорочено на едно от тези основания за отмяна или изменение. За сметка на това той не би могъл да отмени или измени посоченото решение по причини, възникнали след неговото постановяване.
Освен това, макар че съгласно член 26, параграф 1, буква в) от Регламент № 207/2009 „заявката за марка на Общността съдържа […] списък на стоките […], за които се иска регистрацията“, член 43, параграф 1 от същия регламент предвижда, че „[з]аявителят може по всяко време да оттегли своята заявка за марка на Общността или да ограничи списъка на стоки […], който се съдържа в нея“.
Несъмнено, по отношение на заявка за марка на Общността, която посочва няколко стоки, Общият съд вече е тълкувал направено пред него и следователно последващо спрямо решението на апелативния състав изявление на заявителя на марката, че оттегля заявката си единствено за някои от стоките, посочени в първоначалната заявка, било като изявление, че обжалваното решение се оспорва само доколкото се отнася до останалите заявени стоки, било като частично оттегляне, ако изявлението е направено в напреднал етап на производството пред Общия съд. Ако обаче с ограничаването на списъка на стоките, посочени в заявката за марка на Общността, заявителят на марката няма за цел да извади една или няколко от стоките от този списък, а да измени някоя от характеристиките на посочените стоки, като например тяхното описание или предназначение, не може да се изключи възможността това изменение да се отрази на разглеждането на марката на Общността от инстанциите на Службата в хода на административното производство. При тези обстоятелства допускането на това изменение на етапа на обжалването пред Общия съд би било равнозначно на изменение на предмета на спора в хода на производството пред тази инстанция, което е забранено от член 188 от Процедурния правилник. Ето защо такова изменение нито може да засегне законосъобразността на обжалваното решение, нито може да бъде взето предвид от Общия съд при преценката на основателността на жалбата.
Трябва да се констатира, че с оглед на тази съдебна практика уточнение, направено в хода на производството, с което заявителят не оттегля нито една от стоките, които са предмет на заявката му за марка на Общността, а само пояснява предназначението им в смисъл, че вече не иска защита на посочените стоки най-общо, като широка категория, а само доколкото са свързани с това конкретно предназначение, представлява изменение на фактическата рамка на отнесения до апелативния състав спор, предмет на обжалваното решение, тъй като предполага отпадане на всяко друго предназначение на посочените стоки, което може да е от значение при сравнението на същите. От това следва, че посоченото изменение може да се отрази на евентуалната проверка от страна на апелативния състав по-специално на сходството на разглежданите стоки и следователно задължително изменя предмета на спора, с който е сезиран Общият съд.
Всъщност със своята жалба жалбоподателят не може да постигне частична отмяна на обжалваното решение по съображение, че същото се основава на преценка — която не е извършена от апелативния състав — на вероятност от объркване между конфликтните марки, като включи стоки със специфично предназначение, по отношение на което апелативният състав не е могъл да се произнесе. Напротив, при сравняването на разглежданите стоки апелативният състав е следвало да провери дали всички възможни предназначения на посочените стоки дават основание да се заключи, че стоките са сходни, дори идентични. В това отношение следва да се припомни, че за да се прецени сходството между стоките, следва да се вземат предвид всички релевантни фактори, които характеризират връзката между тях, и по-конкретно тяхното естество, предназначение и употреба, както и техният конкурентен или допълващ характер. Освен това, за целите на прилагането на член 8, параграф 1, буква б) от Регламент № 207/2009, вероятността от объркване предполага едновременно идентичност или сходство на конфликтните марки, както и идентичност или сходство на обозначените с тях стоки или услуги, като това са кумулативни условия. При положение обаче, че именно при сравнението на стоките с техните общи и разнообразни характеристики, така както са заявени първоначално, а не с оглед на последващото им уточнение, апелативният състав е приел, че е налице вероятност от объркване между конфликтните марки, става въпрос за цялостна и неделима преценка в обжалваното решение, която не подлежи на частична отмяна.
(вж. т. 19, 20 и 22—25)